Okresná prokuratúra Bratislava III 
Vajnorská 47, 832 77 Bratislava 3 	

Sp. zn. : 2 Pv 316/12/1103	Bratislava III, 24.4.2013
EEČ : 2-10-73-2013

U Z N E S E N I E

Trestná vec:	obvinený XXXXX 
Prečin:	

Rozhodol: 	prokurátorka Okresnej prokuratúry Bratislava III
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX

lebo obvinený nebol v čase činu pre nepríčetnosť trestne zodpovedný

Odôvodnenie:
Poverený príslušník uznesením pod ČVS:ORP- 1195/NMV-B3-2012 zo dňa 10. 06. 2012 začal trestné stíhanie a súčasne vzniesol obvinenie XXXXX pre prečin krádeže podľa § 212 odsek 2 písmeno f) Trestného zákona, na tom skutkovom základe ako je uvedené vo výrokovej časti tohto uznesenia. 
Uznesením Okresnej prokuratúry XXXXX III pod spisovou značkou 2 Pv 316/12 - 7 zo dňa 18. 07. 2012 bolo trestné stíhanie vedené proti obvinenému podľa § 216 odsek 1 písmeno a), písmeno c) Trestného poriadku podmienečne zastavené, nakoľko obvinený vyhlásil, že spáchal skutok, za ktorý je trestne stíhaný a neboli odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne a vzhľadom na osobu obvineného s prihliadnutím na jeho doterajší život a na okolnosti prípadu bolo možné takéto rozhodnutie považovať za dostačujúce. 

Uznesením prokurátorky Okresnej prokuratúry XXXXX III pod spisovou značkou 2 Pv 316/12 - 14 zo dňa 14. 11. 2012 bolo podľa § 217 odsek 1 Trestného poriadku rozhodnuté, že v trestnom stíhaní obvineného je potrebné vzhľadom na poznatok Okresnej prokuratúry XXXXX III o nepríčetnosti obvineného vyplývajúci z konania vedeného pod ČVS:ORP-42/ST-B5-2012 OR PZ BA V, OO PZ Petržalka - stred pre skutok právne kvalifikovaný ako prečin krádeže podľa § 212 odsek 2 písmeno f), ktoré trestné stíhanie bolo podľa § 215 odsek 1 písmeno e) Trestného poriadku uznesením prokurátora Okresnej prokuratúry XXXXX V pod spisovou značkou 3 Pv 40/12 zo dňa 19. 10. 2012, zastavené, pokračovať. 

Vykonaným vyšetrením duševného stavu obvineného na základe príkazu Okresného súdu XXXXX III, spisová značka Tp 718/2013 zo dňa 11. 01. 2013, realizovaným dvoma znalcami z odboru zdravotníctvo a farmácia, odvetvie psychiatria bolo zistené, že obvinený trpí od roku 2007, od obdobia po závažnom úraze hlavy, poúrazovou organickou poruchou osobnosti prejavujúcou sa trvalým poklesom duševných funkcií v dôsledku závažného poškodenia mozgu, ktorá je charakterizovaná úbytkom sociálnych zručností a prispôsobenia sa, stratou sebakontroly, sebaovládania, poruchou súdnosti a kritickosti so stratou náhľadu na vlastné poruchy správania, ktorých sprievodným znakom je emocionálna labilita, neadekvátne prejavy hnevu, iritabilita a impulzivita často ústiaca do agresívneho konania, v dôsledku ktorých zmien dochádza k antisociálnemu konaniu manifestovanému neschopnosťou rozpoznať závažnosť konania a jeho prípadné dôsledky. 

Zo záverov znaleckého posudku vyplýva, že obvinený trpí a v čase spáchania skutku trpel duševnou poruchou charakterizovanou ako poúrazová organická porucha osobnosti, ktorá sa prejavuje trvalým poklesom duševných funkcií v dôsledku závažného poškodenia mozgu, ktoré sa nasadilo na premorbídne oslabený terén CNS a ktoré spôsobilo, že obvinený v čase činu nebol schopný rozpoznať nebezpečenstvo a protiprávnosť svojho konania. 

Hoci pobyt obvineného na slobode nie je nebezpečný, znalci navrhujú uloženie ochranného psychiatrického liečenia ambulantnou formou a to najmä vzhľadom na trvalosť duševnej poruchy s v prípade absencie adekvátnej liečby nepriaznivou prognózou.   

Podľa § 215 odsek 1 písmeno e) Trestného poriadku, prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 

Podľa § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak. 

Z citovaného ustanovenia vyplýva, že trestné stíhanie obvineného možno zastaviť vtedy, ak sa zistí, že skutok sa stal, má znaky trestného činu a spáchal ho obvinený, ktorý v čase činu pre nepríčetnosť nebol trestne zodpovedný. 

Nakoľko teda z podaného znaleckého posudku na duševný stav obvineného vyplýva, že obvinený v čase spáchania skutku, resp. činu, ktorý je predmetom tohto trestného stíhania a ktorý mu je kladený za vinu, nebol schopný rozpoznať nebezpečenstvo a protiprávnosť svojho konania, nakoľko bol nepríčetný, v dôsledku čoho je potrebné konštatovať, že v čase činu nebol trestne zodpovedný, bolo potrebné rozhodnúť tak ako je uvedené vo výrokovej časti tohto uznesenia a trestné stíhanie vedené proti obvinenému podľa § 215 odsek 1 písmeno e) Trestného poriadku zastaviť. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Linda Helingerová
prokurátorka